Dié os van 1,2 t beslis g’n agteros! | Netwerk24
Deur Marita Herselman 21 Augustus 2019 20:00
Johan van Rooyen van Elite Cattle buite Bloemfontein het dié reusagtige os van 1,2 ton, met ’n geskatte hoogte van 1,9 m by die skof, die afgelope jaar sowat 17 ton kuilvoer gegee. Foto: Mlungisi Louw
Beslis nie ’n agteros nie.
Een van die swaarste osse wat nog by Vleissentraal Bloemfontein opgeveil is, is Woensdag by hul weeklikse veiling verkoop.
Die reusagtige os van 1,2 ton, met ’n geskatte hoogte van 1,9 m by die skof, is vir R38 000 aan John John Joubert, Bloemfonteinse sakeman met verskeie slaghuise in die stad, verkoop. Joubert besit onder meer The Salt Block & Deli.
Dit is moeilik om te glo dat dié asembenemende Holstein-os omtrent net vel en been was toe hy by Louise en Johan van Rooyen van die Elite Cattle-voerkraal buite die stad aangekom het.
Volgens Van Rooyen het dié pragdier, wat betreklik mak is, die afgelope jaar meer as 16 ton kuilvoer (45 kg per dag) gevreet.
“Dit is vir ons ’n voorreg om so ’n mooi dier so mooi te maak. Toe ons hom gekry het, was hy baie maer, hy was net vel en been.”
Die afgelope 18 jaar het hy nog nie so ’n os gevoer nie, sê Van Rooyen. Hy het die dier met liefde gevoer.
“Dis nie nou eintlik vir my lekker om hom te verkoop nie. Ek het al gedink om hom eerder terug te vat.”
Volgens Piet de Wet, afslaer van Vleissentraal Bloemfontein, is die os ongeveer ses jaar oud.
“Die Holstein-ras word maar groot as hy tyd gegun word om so oud te word, anders word hulle voor die tyd geslag,” sê De Wet.
“Hy is baie na aan die grootste os wat al hier opgeveil is.”
Johan van Rooyen by die os wat Woensdag vir R38 000 by Vleissentraal Bloemfontein opgeveil is. Dié bees was eers net vel en been.Foto: Mlungisi Louw
Beslis nie ’n agteros nie! Dié os van 1,2 ton is Woensdag vir R38 000 verkoop. Foto: Mlungisi Louw
Die afslaer Piet de Wet besig om dié reuse-os by Vleissentraal Bloemfontein op te veil. Foto: Mlungisi Louw